ሱዳን በኢትዮጵያ ድንበር አካባቢ እያደረገች ያለው እንቅስቃሴ ህገወጥና አገራቱ የደረሱበትን ስምምነት የጣሰ ነው- አምባሳደር ዲና ሙፍቲ
 ሱዳን በኢትዮጵያ ድንበር አካባቢ እያደረገች ያለው እንቅስቃሴ ህገወጥና አገራቱ የደረሱበትን ስምምነት የጣሰ መሆኑን የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ ገለጹ፡፡አምባሳደር ዲና ሙፍቲ ከዋልታ ጋር በነበራቸው ቆይታ፣ ሱዳን በርካታ ህገወጥ ድርጊቶችን ብትፈፅምም ጉዳዩን በዲፕማሎማሲያዊ መንገድ ለመፍታት ጥረት እየተደረገ መሆኑንም አንስተዋል፡፡ይህ አካሄድ ታዲያ ውጤት እስካመጣ ድረስ ብቻ የሚቆይ መሆኑንና ዓለም አቀፉ ማህበረሰብም ይህንኑ እንዲረዳ የዲፕሎማሲ ስራዎች መቀጠላቸውን አምባሳደሩ አስረድተዋል፡፡ኢትዮጵያ የመረጠችው ጉዳዩን በዲፕሎማሲ የመፍታት አማራጭ መሆኑንና ይህም የሰለጠነ አካሄድ መሆኑን ያብራሩት ቃል አቀባዩ፣ በሁለቱ ሀገራት መካከል ያለውን የድንበር ሁኔታ ዓለም አቀፉ ማህበረሰብ እንዲረዳው የተለያዩ የዲፕሎማሲ ስራዎች እየተሰሩ መሆናቸውን ተናግረዋል፡፡ከታላቁ የኢትዮጵያ ህዳሴ ግድብ ድርድር ጋር ተያይዞም የሱዳን አቋም ይህን ነው የማይባል ተላዋዋጭ መሆኑን የገለጹት አምባሳደር ዲና፣ በግድቡ ዙሪያ በሚደረጉ ድርድሮች ላይ በተደጋጋሚ አለመገኘቷን አስታውሰዋል፡፡አገሪቱ በሚካሄዱ ድርድሮች ላይ ከመቅረት ይልቅ ወደ ውይይቱ እንድትመለስ ጥረት እየተደረገ መሆኑንም አንስተዋል፡፡በተጨማሪም በዛሬው እለት በሊባኖስ ይኖሩ የነበሩ ኢትዮጵያውያን ወደ ሀገር መግባታቸውን ተከትሎ የዜጋ ዲፕሎማሲ ስራው እንዴት እየሄደ ነው? በሚል ጥያቄ የተነሳላቸው አምባሳደር ዲና ከተለያዩ ሀገራት እያስመለስናቸው የሚገኙ ዜጎች የኢትዮጵያ መንግስት ለዜጎች ያለውን ክብር ያሳየ መሆኑንና በቀጣይም  በትኩረት እንደሚሰራ ገልጸዋል፡፡(በትዕግስት ዘላለም)